იონას ფურერი

იონას ფურერი (დ, 3 მარტი, 1805 – გ. 25 ივლისი, 1861) — შვეიცარიელი ადვოკატი და პოლიტიკოსი. 1848 წლიდან 1861 წლამდე ფედერალური საბჭოს წევრი. ფურერმა შვეიცარიის კონფედერაციის პირველი პრეზიდენტის პოსტი დაიკავა და აღნიშნულ მოვალეობას 1848 წლიდან 1849 წლამდე ასრულებდა, მოგვიანებით კი პრეზიდენტობას 1852, 1855 და 1858 წლებშიც დაუბრუნდა. იონასი შვეიცარიის, როგორც ფედერალური სახელმწიფოს, დაარსების ერთ-ერთ წამყვან ფიგურად მიიჩნევა. ფურერი „რადიკალური პარტიის“ წევრი გახლდათ.

ბიოგრაფია

ფურერი დაიბადა ვინტერთურში, ციურიხის კანტონში, 1805 წლის 3 მარტს, ზეინკალი იონას ფურერისა და ანა მაგდალენა ჰანჰარტის ოჯახში. იონასმა ადრეული განათლება მშობლიურ ქალაქში მიიღო, ხოლო 1824 წელს ციურიხის უნივერსიტეტში სამართლის შესასწავლად გაემგზავრა. ფურერმა სწავლა მალევე ჰაიდელბერგში განაგრძო, 1825 და 1826 წლებში კი გეტინგენის უნივერსიტეტში სწავლობდა. განათლების მიღების შემდეგ ფურერი ვინტერტურში დაბრუნდა და იურისტად დამკვიდრდა.

ფურერმა საადვოკატო საქმიანობის უფლება 1832 წელს მოიპოვა და იმავე წელს იოჰან ჰაინრიხ სულცერის ქალიშვილზე, ფრიდერიკე სულცერზე დაქორწინდა. 1834 წელს, 29 წლის ასაკში, იონასი ციურიხის კანტონალურ საბჭოში აირჩიეს. ფურერი საბჭოში 1839 წლამდე მსახურობდა, ხოლო 1842 წელს ხელახლა აირჩიეს. კანტონალურ საბჭოში იონასი იოჰან კასპარ ბლუნტჩლის კონსერვატიული მთავრობისადმი ლიბერალურ ოპოზიციას ხელმძღვანელობდა. 1845 წელს ფურერი ციურიხის სახელმწიფო საბჭოს პრეზიდენტი გახდა.

1847 წელს, ფურერი იმ კომისიის წევრად დაინიშნა, რომელსაც სონდერბუნდის ომის (Sonderbund War) მშვიდობიანი გზით მოგვარება დაევალა. ფედერალური ძალების გამარჯვებისა და სამოქალაქო ომის დასრულების შემდეგ, 1848 წელს, ი ციურიხის კანტონის მიერ შტატების საბჭოში (Council of States) იქნა არჩეული. 1848 წლის კონსტიტუციის შემუშავებაში შეტანილი მნიშვნელოვანი წვლილისთვის, რომელმაც შვეიცარია ფედერალურ სახელმწიფოდ ჩამოაყალიბა, საკანონმდებლო ორგანომ ფურერი შვეიცარიის კონფედერაციის პრეზიდენტად აირჩია. ამგვარად, იონასი შვეიცარიის ახლად შექმნილი აღმასრულებელი ხელისუფლების, შვიდწევრიანი ფედერალური საბჭოს (Federal Council), ხელმძღვანელი გახდა.

მინი|პირველი ფედერალური საბჭო, 1848 (პრეზიდენტი იონას ფურერი შუაში)

ფურერი ფედერალური საბჭოს (Federal Councilor) წევრად 1848 წლიდან გარდაცვალებამდე, 1861 წლამდე მსახურობდა. თანამდებობაზე ყოფნისას ხელმძღვანელობდა არაერთ სამთავრობო დეპარტამენტს (government departments), განსაკუთრებით აღსანიშნავია იუსტიციისა და პოლიციის ფედერალური დეპარტამენტი (Federal Department of Justice and Police) მის მიერ გატარებული რეფორმების გამო, ასევე თავი გამოიჩინა პოლიტიკური დეპარტამენტის (Political Department) ხელმძღვანელის პოსტზე თავისი დიპლომატიური უნარებით. იონასმა გადაჭრა მოქალაქეობის არმქონე პირთა (stateless persons) საკითხი, 1850 წელს გამოსცა კანონი, რომელიც იცავდა რელიგიურად შერეულ წყვილებს და დააფუძნა სამთავრობო სააგენტოები, რომელთაც კონფედერაციასა და კანტონებს შორის იურისდიქციული კონფლიქტების მოგვარება ევალებოდათ.

მინისტრები

ფედერალური საბჭოს წევრობის პერიოდში, ხელმძღვანელობდა შემდეგ დეპარტამენტებს:

პოლიტიკური დეპარტამენტი (Political Department) (1848–1849)

იუსტიციისა და პოლიციის დეპარტამენტი (Department of Justice and Police) (1850–1851)

პოლიტიკური დეპარტამენტი (Political Department) (1852)

იუსტიციისა და პოლიციის დეპარტამენტი (Department of Justice and Police) (1853–1854)

პოლიტიკური დეპარტამენტი (Political Department) (1855)

იუსტიციისა და პოლიციის დეპარტამენტი (Department of Justice and Police) (1856–1857)

პოლიტიკური დეპარტამენტი (Political Department) (1858)

იუსტიციისა და პოლიციის დეპარტამენტი (Department of Justice and Police) (1859–1861)

პირადი ცხოვრება

ფურერი ვინტერთურის მასონური ლოჟის, „აკაციას“ (Akazia) წევრი იყო, 1844 წელს კი შვეიცარიის დიდი ლოჟა „ალპინას“ (Grand Lodge Alpina of Switzerland) დიდ ორატორად აირჩიეს. იონასი თანამდებობაზე ყოფნისას, 1861 წლის 25 ივლისს გარდაიცვალა. მას ეკუთვნის ნაშრომი Das Erbrecht der Stadt Winterthur („მემკვიდრეობის სამართალი ქალაქ ვინტერტურში“, 1832).

სქოლიო

კატეგორია:დაბადებული 3 მარტი
კატეგორია:დაბადებული 1805
კატეგორია:გარდაცვლილი 25 ივლისი
კატეგორია:გარდაცვლილი 1861
კატეგორია:შვეიცარიელები
კატეგორია:შვეიცარიელი პოლიტიკოსები
კატეგორია:შვეიცარიის პრეზიდენტები
კატეგორია:XIX საუკუნის პოლიტიკოსები
კატეგორია:გარდაცვლილები